次韻高要令劉湜峽山寺見寄
作者：蘇軾
朝代：宋

paragraphs: 新聞妙無多，舊學閑可束。
猶當隱季主，未遽逃梅福。
空腸吐餘思，靜似蠶綴簇。
寸田結初果，秀若銅生綠。
荆棘掃誠盡，梨棗憂不熟。
高人寧鑄金，下士乃服玉。
君看嶺嶠隘，我欲巾笥蓄。
曾攀羅浮頂，亦到朱明谷。
旋觀真歷塊，歸臥甘破屋。
故人老猶仕，世味薄如縠。
偶從越女笑，不怕蠻江浴。
驚聞尺書到，喜有新詩辱。
應憐五管客，曾作八州督。
骨銷讒口鑠，膽破獄吏酷。
隴雲不易寄，江月乃可掬。
遙知清遠寺，不稱空明腹。
蹇驢步武碎，短瑟弦柱促。
仰看泉落佩，俯聽石響轂。
千峰瀉清駛，一往無回躅。
狂雷失晤語，過電不容目。
要知僧長饑，正坐山少肉。
人間無南北，蝸角空出縮。
仇池九十九，嵩少三十六。
天人同一夢，仙凡無兩錄。
陋邦真可老，生理亦粗足。
便回爇天焰，長作照海燭。